**Yunit 1 Ang Mabuting Bata**

**Aralin 2**

**Tapat na Bata**

Pahina 20-32; Tatlong araw

**MGA LAYUNIN NG LEKSIYON AT KATUMBAS NA K-12 KOMPETENSI**

|  |  |
| --- | --- |
| Layunin | K – 12 Kompetensi |
| * Nakasasagot sa mga tanong tungkol sa napakinggang kuwento batay sa tunay na pangyayari/pabula * Nasasabi ang pagkakatulad at pagkakaiba ng mga pantig/salita * Nakasusunod sa nakasulat na panutong may isa hanggang tatlong hakbang * Nakagagawa ng pataas na paikot na guhit * Naipamamalas ang paggalang sa ideya, damdamin, at kultura | * F2-PN-3.1.1 * F2PP-Ib-6 * F2PB-Ib-2.1 * F2PU-Ia-1.2 * F2-PL-a-j-3 ​​ |

**MGA ESENSIYAL NA KATANUNGAN**

* Sa anong mga paraan maaaring ipakita ang pagiging matapat?
* Bakit mahalaga ang tamang pagsunod sa panuto?

**TEKNOLOHIYA AT MGA SANGGUNIAN**

* aklat na *Wikang Sarili 2*

**MGA KAGAMITAN**

* *​​﻿​﻿​​larawan ng isang batang nakapulot ng pitaka*
* *bond paper*
* *​manila paper*
* *activity card*

**BANGHAY ARALIN**

***Unang Araw***

*Pagganyak*

1. Ipakita sa mga mag-aaral ang larawan ng isang batang nakapulot ng pitaka na may lamang pera. Maaari ding ipakita ang larawan sa pahina 21 ng batayang aklat.
2. Itanong sa kanila ang sumusunod:
   1. Ano ang nakikita ninyo sa larawan?
   2. May ganito ba kayong naranasan? Ano ang inyong ginawa?
3. Tumawag ng ilang mag-aaral para magbigay ng sagot.

*Paglinang*

1. ​Sabihin sa mga mag-aaral na makikinig sila ng isang kuwento.
2. Bago basahin ang kuwento, ipasagot ang gawain sa *Palawakin* sa mga pahina 23 at 24 upang magkaroon sila ng ideya sa mga salitang ginamit sa kuwento. Iwasto ang kanilang mga sagot.
3. Ibigay ang pamagat ng kuwento ("Ang Karanasan ni Rowena"). Itanong sa mga mag-aaral kung ano-ano ang nais nilang malaman sa kuwentong pakikinggan. Isulat ang mga ito sa pisara.
4. Sa pagbasa ng kuwento, gumamit ng mabisang estratehiya upang magkaroon ng interes na​ makinig ang mga mag-aaral.
5. Pagkatapos ng pagbabasa, ipasagot sa mga mag-aaral ang mga katanungan na isi﻿nulat sa pisara.
6. Upang malaman kung naunawaan ng mga mag-aaral ang kuwentong napakinggan, ipasagot nang pasalita ang mga katanungan sa*Talakayin* sa pahina 24 at *Palalimin*(gawain *A*) sa pahina 25.

*Paglalagom*

1. ​Pangkatin ang klase sa apat at ipagawa ang sumusunod:
   1. *Unang pangkat* – Bumuo ng story map batay sa napakinggang kuwento. (Tiyakin na marunong gumawa ng story map ang mga mag-aaral. Ituro muna ito kung kinakailangan.)
   2. *Ikalawang pangkat* – Iguhit sa bond paper ang pinakagustong bahagi ng kwento at sabihin kung bakit ito nagustuhan.
   3. *Ikatlong pangkat* – Isulat sa manila paper ang buod ng kuwento.
   4. ​*Ikaapat na pangkat* – Isadula ang pinakaibig na bahagi ng kuwento.
2. Bigyan ng sapat na panahon ang lahat ng pangkat upang makapag-usap sila tungkol sa mga dapat gawin.
3. Tawagin isa-isa ang mga pangkat upang ipakita sa klase ang kanilang gawa.
4. ​Bilang takdang gawain, sabihin sa mga mag-aaral na gumawa sa bahay ng isang kasabihan tungkol sa paksa ng kwentong narinig. Isulat ito sa isang bond paper. Maaari ding i-*type* ito sa *​computer* at lagyan ng mga larawan na angkop sa kasabihan.

***Ikalawang Araw***

*Balik-aral*

1. *​*Itanong sa mga mag-aaral kung anong aral ang natutuhan nila sa kuwentong napakinggan noong nakaraang araw.
2. Ipalabas ang mga ginawang kasabihan. Maaaring ipaskil ang mga ito sa loob at labas ng silid-aralan upang maging paalala sa iba pang​ mga mag-aaral tungkol sa pagiging matapat.

*Pag-uugnay*

1. Isulat sa pisara ang ilang salita mula sa mga ginawang kasabihan ng mga mag-aaral at pagkatapos ay ipabasa ito sa kanila.
2. Gamit ang estratehiyang *bokabularyo at pagpapaunlad ng wika* (*vocabulary and language development*), ipaliwanag ang tungkol sa pagpapantig. Ipabasa ang nakasaad sa *Alamin* sa mga pahina 28 at 29.
3. Pasagutan sa mga mag-aaral ang mga gawain sa *Kaya Mo Ito*sa mga pahina 29 at 30. Iproseso ang kanilang mga sagot.

*Paglalagom*

1. ​Hayaan na ang mga mag-aaral ang magbigay ng paglalahat sa pamamagitan ng pagsagot sa mga gabay na katanungan.
2. Ipabasa nang malakas ang nakasaad sa *Tandaan* sa pahina 29 para sa lubos na pagpapaunawa ng aralin sa mga mag-aaral.
3. Pasagutan ang gawain sa *Gawin Mo* sa pahina 30. Iwasto ang mga sagot.
4. Pasagutan sa mga mag-aaral sa bahay ang gawain sa *Magsanay Pa*sa pahina 31 bilang takdang aralin.

***Ikatlong Araw***

*Balik-aral*

1. ​Magbalik-aral tungkol sa nakaraang aralin. Iwasto ang takdang gawain ng mga mag-aaral.

*Pag-uugnay*

1. Itanong sa mga mag-aaral ang sumusunod:
   1. Ano ang madalas na sinasabi ng inyong mga magulang kapag kayo ay pinagsisipilyo ng ngipin o pinag-aayos ng gamit?
   2. Nauunawaan ba ninyo ang kanilang sinasabi? Paano ninyo mapapatunayan na nauunawaan ninyo ang kanilang sinasabi?
   3. Bakit may mga pagkakataon na hindi ninyo nauunawaan ang kanilang inuutos?
   4. ​Alam ba ninyo na panuto ang tawag sa mga sinasabi ng inyong mga magulang kapag inuutusan kayo?
2. Talakayin ang nakasaad sa gawain *B* sa *Palalimin*sa mga pahina 25 at 26. Bigyang-diin ang kahalagahan ng pagsunod sa panuto.
3. Ipagawa sa mga mag-aaral ang mga halimbawa ng panutong may dalawang hakbang na nasa mga pahina 26 at 27. Ipasulat ang mga ito sa papel. Pagkatapos, sabihin sa mga mag-aaral na itaas ang kanilang mga papel para makita kung tama ang mga iginuhit nila (bilog na kulay pula at bilog na may mata, ilong, at labing nakangiti).
4. Talakayin o ipaliwanag ang ginawang sagot ng mga mag-aaral upang mas maunawaan nila ang dapat gawin sa tamang pagsunod o pagsagawa sa panutong may dalawang hakbang.
5. Pangkatin sa apat ang klase. Gumawa ng activity card kung saan nakasulat ang mga panuto para sa gagawin ng mga mag-aaral (*halimbawa:*paglalampaso ng sahig, pagwawalis ng sahig, pagpupunas ng bintana, at iba pa). Pabunutin ng isang activity card ang bawat pangkat.
6. Tawagin isa-isa ang mga pangkat para ipakita sa harap ng klase ang gawain ayon sa nakasulat sa kanilang activity card.
7. Bigyang- pansin kung nakasusunod o hindi ang mga mag-aaral sa panuto na may dalawang hakbang.

*Paglalagom*

1. ​*Itanong*: Bakit kailangang matutuhan ang pagsunod sa mga panuto? Tumawag ng ilang mag-aaral para magbigay ng sagot.
2. Ipagawa sa mga mag-aaral ang pagsasanay sa *Pagsulat at Pagbabaybay*sa pahina 31.
3. Ipasagot, bilang takdang aralin, ang mga gawain sa *Gamitin*sa pahina 32.