**Yunit 1 Ang Mabuting Bata**

**Aralin 3**

**Mabuting Mag-aaral**

Pahina 33-45; Tatlong araw

**MGA LAYUNIN NG LEKSIYON AT KATUMBAS NA K-12 KOMPETENSI**

|  |  |
| --- | --- |
| Layunin | K – 12 Kompetensi |
| * Nakasasagot sa mga tanong tungkol sa napakinggang kuwento * Naisasagawa nang maayos ang pangkatang gawain * Natutukoy ang kasalungat na salita sa pangungusap * Nagagamit nang wasto ang pangngalan sa pagbibigay ng pangalan at mga bagay pambalana * Nasasabi ang mensaheng nais ipabatid ng nabasang patalastas * Napagyayaman ang talasalitaan sa pamamagitan ng paghanap ng maikling salitang natatagpuan sa loob ng isang mahabang salita * Nagagamit ang personal na karanasan sa paghinuha ng mangyayari sa nabasang teksto * Nakagagawa ng paikot na guhit * Napapahalagahan ang pangtekstong pampanitikan | * F2-PN-3.1.1 * F2WG-Ic-e-2​ * F2PP-Ia-c-12 * F2PT-Ic-e-2.1 * F2PB-Ic-9 * F2PU-Ia-1.3 * F2PL-0a-j-4 |

**MGA ESENSIYAL NA KATANUNGAN**

* Paano masasabi na ang isang bata ay mabuting mag-aaral?
* Bakit kailangang mag-aral ang batang katulad mo?

**TEKNOLOHIYA AT MGA SANGGUNIAN**

* aklat na *Wikang Sarili 2*

**MGA KAGAMITAN**

* *​​﻿​﻿​​​larawan ng batang naghahanda sa pagpasok*
* *​activity card*
* *poster o video clip ng isang patalastas*

**BANGHAY ARALIN**

***Unang Araw***

*Pagganyak*

1. Ipakita sa mga mag-aaral ang larawan ng isang batang nakapulot ng pitaka na may lamang pera. Maaari ding ipakita ang larawan sa pahina 21 ng batayang aklat.
2. Itanong sa kanila ang sumusunod:
   1. Ano ang nakikita ninyo sa larawan?
   2. May ganito ba kayong naranasan? Ano ang inyong ginawa?
3. Tumawag ng ilang mag-aaral para magbigay ng sagot.

*Paglinang*

1. ​*Sabihin*: Tingnan natin kung may pagkakatulad ang pangayayari sa bahay ninyo at sa bahay ng batang tauhan sa bagong kuwento na iparirinig ko sa inyo.
2. Bago basahin ang kuwento, pasagutan ang gawain sa *Palawakin* sa pahina 37. Gamitin ang estratehiyang *vocabulary and language ​development*. Iwasto ang sagot ng mga mag-aaral.
3. Magpakita ng larawan ng batang naghahanda sa pagpasok sa tulong ng kaniyang mga magulang. Kung mayroon, maaari ding magpakita ng video clip ukol sa nasabing senaryo.
4. Itanong ang sumusunod: Ano ang nakikita ninyo sa larawan? Ganito rin ba ang nangyayari sa inyo tuwing umaga? Bakit kaya ganito ang nangyayari?
5. Itanong din sa mga mag-aaral, "Ano ang gusto ninyong malaman tungkol sa kuwentong babasahin natin ngayon?" Isulat ang lahat ng tanong sa pisara.
6. Sa pagbasa ng kuwento, gumamit ng ibang estratehiya upang mas maganyak ang mga mag-aaral na pakinggan ang ikukuwento.
7. Pagkatapos magkuwento, ipasagot sa mga mag-aaral ang mga tanong na isinulat sa pisara.
8. Talakayin ang kuwento upang malaman ang lalim ng pagkaunawa sa mga detalye. Pasagutan ang mga katanungan sa*Talakayin* sa mga pahina 37 at 38.

*Paglalagom*

1. ​Hatiin sa apat na pangkat ang klase. Gumawa ng mga activity card kung saan nakasulat ang gagawin ng bawat pangkat at ilang mga paalala. Pabunutin ng isang activity card ang bawat pangkat.
2. Bigyan sila ng sampung minuto para sa paggawa ng pangkatang gawain. Pagkatapos ay simulan na ang pagpapalabas sa kanilang ginawa. Gamitin ang fishbowl technique sa pagtukoy ng pagkakasunod-sunod ng magtatanghal.
3. Pagkatapos ng pagtatanghal, itanong sa mga mag-aaral kung paano nila nabuo ang kanilang pangkatang gawain.

|  |  |
| --- | --- |
| ​​**Activity Card**  Gumawa ng dula-dulaan tungkol sa isang batang wala nang ginawa kundi maglaro ng *computer games* sa halip na tumulong sa mga gawaing bahay. Ipakita rin sa dula-dulaan ang reaksiyon ​ng kaniyang mga magulang. ​ *Tandaan na ito ay pangkatang gawain at dapat lahat ay makiisa. Pagkatapos ng 10 minuto, humanda na kayong ipalabas ito sa klase.* | *​***Activity Card**  Gumawa ng isang dula-dulaan na magpapakita ng kahalagahan ng pag-aaral para maabot ng isang bata ang kanyang mga pangarap.    ​ *Tandaan na ito ay pangkatang gawain at dapat lahat ay makiisa. Pagkatapos ng 10 minuto, humanda na kayong ipalabas ito sa klase.* |
| **Activity Card**  Gumawa ng dula-dulaan tungkol sa kung paano makatutulong  ang isang bata upang mapagaan ang gawain ng buong pamilya  ​at maging maligaya ang kanilang pagsasama.​  Tandaan na ito ay pangkatang gawain at dapat lahat ay makiisa. Pagkatapos ng 10 minuto, humanda na kayong ipalabas ito sa klase. | *​****Activity Card***  Gumawa ng dula-dulaan tungkol sa isang bata na, sa kabila ng matinding kahirapan, ay gumagawa ng paraan para siya ay makapag-aral.  ​  *Tandaan na ito ay pangkatang gawain at dapat lahat ay makiisa. Pagkatapos ng 10 minuto, humanda na kayong ipalabas ito sa klase.* |

***Ikalawang Araw***

*Balik-aral*

1. *​*Magbalik-aral tungkol sa ginawang pangkatang gawain ng mga mag-aaral.
2. Hayaan ang lider ng bawat pangkat na magbigay ng reaksiyon at maglahad ng aral na natutuhan nila sa kanilang ginawang presentasyon.

*Pag-uugnay*

1. Ipakita sa mga mag-aaral ang isang patalastas. Maaaring gumamit ng poster o patalastas sa magasin o diyaryo. Maaari ding magpalabas ng video clip ng patalastas sa telebisyon.
2. Talakayin kung ano ang mensahe at mahahalagang impormasyon na nais ipabatid ng patalastas sa mga tao.
3. Talakayin ang nakasaad sa *Palalimin* sa mga pahina 38 at 39, saka pasagutan ang mga katanungan tungkol sa mga patalastas na nasa nasabing mga pahina.
4. Balikan ang patalastas sa pahina 39. Itanong sa mga mag-aaral ang sumusunod:
5. Ano ang dapat dalhin ng mga transferee na binanggit sa bilang isa ng patalastas?
6. Saan manggagaling ang katibayan ng kagandahang asal?
7. Saan manggagaling ang katibayan ng tirahan?
8. Ipapansin sa mga mag-aaral kung anong bahagi ng pananalita ang mga sagot nila.
   1. card - pambalana
   2. paaralan - pambalana
   3. barangay - pambalana
   4. ​Form 138 – pantangi
9. Talakayin ang nakasaad sa Alamin sa pahina 40. Tumawag ng ilang mag-aaral para sumagot nang pasalita sa mga tanong na nasa pahina.
10. Pasagutan ang gawain sa Kaya Mo Ito sa pahina 41. Ipaliwanag kung ano ang tamang sagot upang mas maunawaan pa ng mga mag-aaral ang aralin.

*Paglalagom*

1. ​​Sa paglalahat, sikapin na maunawaan ng mga mag-aaral ang nakasaad sa *Tandaan* sa pahina 41.
2. Pasagutan ang gawain sa *Gawin Mo*sa pahina 42. Iwasto ang mga sagot.
3. Ibigay bilang takdang aralin ang mga gawain sa *Magsanay Pa* sa pahina 42.

***Ikatlong Araw***

*Balik-aral*

1. ​Magbalik-aral tungkol sa nakaraang aralin. Iwasto ang takdang gawain ng mga mag-aaral.

*Pag-uugnay*

1. ​Isulat ang sumusunod na maikling talata sa pisara. Tumawag ng isang mag-aaral para basahin ito nang malakas.   
   *Dumidilim ang paligid at lumalakas ang hangin. Nagsisimula nang kumulog. Agad na lumabas si Nanay at kinuha niya ang sinampay.*​
2. Tanungin ang klase, "Ano ang ipinahihiwatig ng maikling talata?" Tumawag ng ilang mag-aaral para sumagot.
3. Sabihin sa mga mag-aaral na ang ginawa nilang pag-alam sa ipinahihiwatig ng talata ay paraan ng paghinuha. Ipaliwanag kung ano ang paghinuha upang higit itong maunawaan ng mga mag-aaral. Magbigay ng ilan pang halimbawa upang mahasa ang kanilang kasanayan sa paghinuha.

|  |
| --- |
| *Kung ang bawat pahiwatig at implikasyong ibinigay ay uunawaing mabuti, at buhat dito ay makakayanang bumuo ng isang makabuluhang hinuha, ganap ang naging pag-unawa sa binasa. Sa hinuhang ito, makabubuo ng prediksiyon o paghuhula. Kadalasan, nagaganap ang paghuhula kung ang naging wakas ng akdang binabasa ay nakabitin.* *Hinuhulaan ng mambabasa kung ano ang mangyayari o posibleng nangyari sa akda sa pamamagitan ng mga pahiwatig at implikasyong ginamit sa paghihinuha. Hindi makagagawa ng paghihinuha at paghuhula ang mambabasa kung hindi ganap ang naging pag-unawa niya sa binasang akda.      Samakatuwid, tatak ng pagkaunawa sa binabasa ang kakayahang gumawa ng paghihinuha (*inferring*) at paghuhula (*predicting*) sa hinihingi ng binabasang akda. Nagbibigay ng pahiwatig ang manunulat sa teksto. Ito ay di niya direktang ipinahahayag bagama't may mga ipinahihiwatig na kahulugan sa pagitan ng mga salita, pangungusap, at talataan. Hindi ito sinasabi ng manunulat at hinahayaang ang mambabasa ang kusang makadiskubre hanggang sa tuluyang makapaghinuha o makapanghula sa kalalabasan ng pangyayari.      May mga artikulo, salaysay, mensahe, kuwento, at iba pang kaugnay na uri na bitin at sa palagay ng mambabasa ay hindi "buo" o "ganap" ang pagkakasulat kaya hinuhulaan ang maaaring kinalabasan. Sa ganitong paraan ay nakapagpapalawak, nakapag-iisip, at nakapagsasanay ang mambabasa sa pagbibigay ng kongklusyon sa pangyayari.* |
|  |

1. Pasagutan sa mga mag-aaral ang sumusunod:

*Panuto*: Salungguhitan ang salitang naghihinuha sa bawat pangungusap.

1. Matamlay si Cora. Baka siya ay may malubhang sakit.
2. Tila nagbabadya ang malakas na ulan ngayon sapagkat napakadilim ng kalangitan.
3. Bakit kaya tahimik si Ryan? Siguro ay nagugutom siya.
4. Mukhang sasabog na naman ang bulkan dahil sa pagyanig nito.
5. Natutuwa yata sa akin si Lolo. Magiliw siya sa akin.

*Paglalagom*

1. ​Hikayatin ang mga mag-aaral na sabihin kung ano ang paghinuha sa tulong ng mga gabay na tanong.
2. Ipagawa ang mga pagsasanay sa Pagsulat at Pagbabaybay sa mga pahina 43 at 44.
3. Ipasagot, bilang takdang aralin, ang gawain sa Gamitin sa pahina 45.