**Yunit 1 Ang Mabuting Bata**

**Aralin 5**

**Masipag na Bata**

Pahina 59-67; Dalawang araw

**MGA LAYUNIN NG LEKSIYON AT KATUMBAS NA K-12 KOMPETENSI**

|  |  |
| --- | --- |
| Layunin | K – 12 Kompetensi |
| * Nailalarawan ang mga bahagi ng kuwento–panimula, kasukdulan, katapusan/kalakasan * Nagagamit nang wasto ang pangngalan sa pagbibigay ng pangalan ng tao, lugar, at mga bagay kasarian * Nakikilala ang salitang ugat * Natutukoy ang kahalagahan at gamit ng malaking letra sa isang salita o pangungusap * Napagyayaman ang talasalitaan * Nakasusulat sa kabit-kabit na paraan na may tamang laki at layo sa isa't isa ang mga salita | * F2PB-Ie-4​ * F2WG-Ic-e-2​ * F2AL-Ie-11 * F2PT-Ic-e-2.1 * F2PU-Id-f-3.2 |

**MGA ESENSIYAL NA KATANUNGAN**

* Ano ang nagagawa ng makabagong teknolohiya sa buhay natin ngayon?
* May nakikita ba kayong hindi magandang epekto nito lalo na sa kabataan? Ano-ano ang mga ito?

**TEKNOLOHIYA AT MGA SANGGUNIAN**

* aklat na *Wikang Sarili 2*

**BANGHAY ARALIN**

***Unang Araw***

*Pagganyak*

1. Ipagawa sa mga mag-aaral ang gawain sa *Simulan* sa pahina 59 ng batayang aklat. Talakayin ang kanilang mga sagot.
2. Itanong ang mga sumusunod:
   1. Masama ba sa mga batang tulad ninyo ang makabagong teknolohiya? Bakit?
   2. Bakit mas mainam na magbasa ng aklat kaysa mag-ubos ng oras sa paglalaro ng *computer games*?
3. *Sabihin*: Sa kuwentong inyong pakikinggan, tingnan natin kung paano ginugol ng pangunahing tauhan ang kanyang oras.

*Paglinang*

1. ​​Bago iparinig ang kuwento, ipagawa muna sa mga mag-aaral ang gawain sa *Palawakin*sa pahina 62 para mahasa ang kanilang talasalitaan. Ipaliwanag rin kung ano ang ibig sabihin ng *salitang-ugat*.
2. Sabihin ang pamagat ng kuwento ("Ang Tagumpay ni Delio"). Itanong sa mga mag-aaral kung ano ang masasabi nila sa pamagat na ito.
3. Ipaalala muli ang tamang gawi sa pakikinig.
4. Sa pagkukuwento, gumamit ng anumang paraan na sa palagay ay naaayon sa interes ng mga mag-aaral.
5. Talakayin ang kuwento sa pamamagitan ng pagsagot sa mga tanong sa *Talakayin* sa pahina 62.​

*Paglalagom*

1. ​Itanong sa mga mag-aaral kung lubos nilang naunawaan ang kuwentong napakinggan.
2. Sabihin sa kanila na ngayon ay sila naman ang babasa ng kuwento. Itanong kung ano ang mga dapat gawin habang nagbabasa ng kuwento. Tumawag ng ilang mag-aaral para magbigay ng sagot.
3. Talakayin ang tatlong bahagi ng kuwento. Ipapansin sa mga mag-aaral ang nakasaad sa *Palalimin*​sa pahina 63.
4. Ipabasa nang tahimik ang kuwentong "Ang Tagumpay ni Delio" sa mga pahina 60 at 61. Bigyan sila ng sapat na panahon sa pagbabasa.
5. Pagkatapos, pangkatin sa apat ang mga mag-aaral. Isulat ang sumusunod sa activity card at ipagawa sa bawat pangkat.
   1. *Unang pangkat* – Isulat sa tatlong pangungusap ang panimula ng kuwento.
   2. *Ikalawang pangkat* – Isulat sa apat na pangungusap ang kasukdulan ng kuwento.
   3. *Ikatlong pangkat* – Isulat sa tatlong pangungusap ang wakas ng kuwento.
   4. *Ikaapat na pangkat* – Isulat ang aral na nais iparating ng awtor sa kaniyang kuwento.
6. Tumawag ng kinatawan mula sa bawat pangkat para iulat sa harap ng klase ang kanilang gawa.
7. Magbanggit pa ng ilang karagdagang impormasyon tungkol sa mga iniulat ng mga mag-aaral.
8. Ibigay sa mga mag-aaral ang sumusunod bilang takdang gawain:

|  |
| --- |
| Panuto: Basahin ang maikling kuwentong nasa ibaba at alamin kung ano ang nawawalang bahagi. Pagkatapos, gumawa ng sariling mga pangungusap upang punan ang nawawalang bahagi at mabuo ang kuwento. Lagyan ng pamagat ang kuwento.  *Sa isang malayong bayan ng Maharlika, may mag-anak na masayang namumuhay. Simple lang ang kanilang buhay. Ang ama na si Mang Emong ay magsasaka. Marami siyang mga halaman. May mga prutas na masasarap tulad ng mangga, guyabano, santol, at bayabas; may mga gulay din na sariwa gaya ng ampalaya, upo, talong, malunggay, at petsay. Nag-aalaga naman si Kuya Hael ng mga hayop tulad ng manok, itik, kambing, at kalapati. Samantala, si Aling Marta, ang ina ng tahanan, ay nagtitinda ng kanilang naaani mula sa bukid ni Mang Emong. Katulong niya si Ate Maris. Si Eneng naman ang bunso sa magkakapatid. Sa gulang niyang pito, marunong na siyang maglinis ng bahay. Naaasahan na rin siya sa paghuhugas ng pinggan at paglilinis ng mga kalderong pinaglutuan.*    *Kahit simple ang kanilang buhay, tahimik at masaya sila. Hanggang isang araw, may mga masasamang-loob na pumunta sa kanilang lugar. Kinuha ang kanilang mga alagang hayop. Kinuha rin nila ang naipong halaga ni Aling Marta na para sa pag-aaral ng mga anak. Hindi pa nakuntento, sinira pa ng masasamang-loob ang kanilang bukid na pinagtataniman.* |

***Ikalawang Araw***

*Balik-aral*

1. *​*Balikan ang kuwento na may bahaging nawawala. Itanong sa mga mag-aaral kung ano ang nawawalang bahagi (sagot: wakas).
2. Muling alalahanin ang sangkap na dapat taglayin ng bahaging wakas ng kuwento.
3. Tumawag ng mga mag-aaral para basahin sa harap ng klase ang wakas ng kuwento na ginawa nila.

*Pag-uugnay*

1. Itanong sa mga mag-aaral ang sumusunod:
   1. Sino-sino ang mga nabanggit sa kuwentong ginawaan ninyo ng wakas?
   2. Saang lugar nangyari ang kuwento?
   3. Ano-ano ang mga tanim ng ama sa kuwento?
   4. Ano-ano ang mga alaga ng kuya?
   5. Ano ang nililinis ni Eneng?
2. Isulat sa pisara ang mga sagot ng mga mag-aaral.
3. Ipapansin sa kanila kung anong bahagi ng pananalita ang mga sagot nila.
4. Sabihin sa mga mag-aaral na ang ilan sa mga salitang nakasulat sa pisara ay mga pangngalang pantangi. Ipaliwanag kung ano ang pangngalang pantangi.
5. Ipabasa sa mga mag-aaral ang paraan ng pagsulat sa mga salitang pangngalang pantangi. Patingnan ang Alamin sa pahina 64.
6. Ipasagot sa kanila ang mga gawain sa Kaya Mo Ito sa pahina 65.
7. Talakayin ang sagot ng mga mag-aaral at ipaliwanag kung bakit tama o mali ang mga sagot nila.
8. Pasagutan ang mga gawain sa Gawin Mo sa mga pahina 65 at 66.

*Paglalagom*

1. ​Sa paglalahat, itanong sa mga mag-aaral, "Ano ang pangngalang pantangi? Paano ito isinusulat?"
2. Isulat sa pisara ang tsart sa Magsanay Pa sa pahina 66. Tumawag ng mga mag-aaral para punan ang mga hanay ng mga pangngalang pantangi.
3. Ipagawa sa mga mag-aaral ang pagsasanay sa Pagsulat at Pagbaybay sa pahina 67.
4. Bilang takdang gawain, ipagawa ang gawain sa Gamitin sa pahina 67.