**Yunit 1 Ang Mabuting Bata**

**Aralin 6**

**Mapagmahal na Bata**

Pahina 68-80; Dalawang araw

**MGA LAYUNIN NG LEKSIYON AT KATUMBAS NA K-12 KOMPETENSI**

|  |  |
| --- | --- |
| Layunin | K – 12 Kompetensi |
| * Nasasagot ang mga tanong na sino, saan, at ano sa kuwentong napakinggan * Naipahahayag ang sariling ideya, damdamin, o reaksiyon tungkol sa napakinggang kuwento batay sa tunay na pangyayari * Nababasa ang mga salita sa unang kita * Naisasalaysay muli ang binasang teksto nang may tamang pagkakasunod-sunod sa tulong ng mga larawan * Nakasusulat sa kabit-kabit na paraan na may tamang laki at layo sa isa't isa ang mga salita * Nagagamit ang malaki at maliit na letra at mga bantas sa pagsulat ng mga parirala at pangungusap gamit ang mga salitang natutuhan sa aralin * Naisusulat nang may wastong baybay at bantas ang mga salitang ididikta ng guro | * F2PN-Id-1.3.1 * F2PS-If-1 * F2PP-Iif-2.1 * F2PB-If-5.1 * F2PU-Id-f-3.2 * F2PU-Id-f-3.3​ * F2KM-Ig-1.2 |

**MGA ESENSIYAL NA KATANUNGAN**

* ﻿Sino ang pinakamahalagang tao sa buhay mo? Bakit mahalaga siya sa iyo?
* Paano mo ipinakikita ang iyong pagmamahal sa mga taong mahalaga sa iyo?

**TEKNOLOHIYA AT MGA SANGGUNIAN**

* aklat na *Wikang Sarili 2*

**MGA KAGAMITAN**

* *​​﻿​﻿​​*larawan ng lola
* activity card
* manila paper
* marker
* mga kagamitan para sa larong *Pinoy Henyo*

**BANGHAY ARALIN**

***Unang Araw***

*Pagganyak*

1. Bago ituro ang araling ito, pagdalhin ang mga mag-aaral ng larawan ng taong itinuturing nilang mahalaga sa kanilang buhay. Ipadikit sa kuwaderno ​ang napiling larawan at ipasulat sa ibaba nito kung bakit mahalaga ang taong ito sa kanila.
2. Tumawag ng ilang mga mag-aaral para ipakita sa klase ang kanilang napiling larawan at para basahin ang isinulat nila tungkol sa taong nasa larawan.
3. Bigyan ng magagandang komento ang mga ginawa ng mga mag-aaral.

*Paglinang*

1. ​Ipakita sa mga mag-aaral ang larawan ng isang lola at itanong ang sumusunod:
   1. Ano ang nakikita ninyo sa larawan?
   2. Sino sa inyo ang naglagay ng larawan ng lola na isa sa pinakamahalagang tao sa kaniyang buhay?
   3. Ano ang ginagawa ninyo kapag dumarating ang kaniyang kaarawan?
2. Sabihin sa mga mag-aaral na makikinig sila ng kuwento tungkol sa isang lolang may kaarawan.
3. Ipapansin ang pamagat ng kuwento sa pahina 68 ng batayang aklat. Ipabasa ito nang malakas.
4. Itanong sa mga mag-aaral kung ano ang mga nais nilang malaman tungkol sa kuwento. Isulat ang mga ito sa pisara.
5. Bago magkuwento, pasagutan muna sa mga mag-aaral ang gawain sa *Palawakin*sa pahina 71 upang mahasa ang kanilang talasalitaan.
6. Itanong muli sa mga mag-aaral ang mga pamantayan sa pakikinig ng kuwento.
7. Sa pagbasa ang kuwento, gumamit ng makabagong paraan sa pagkukuwento upang mahikayat ang mga mag-aaral na makinig.
8. Pagkatapos, ipasagot sa kanila ang mga katanungan na nakasulat sa pisara.
9. Talakayin ang kuwento sa pamamagitan ng pagsagot sa mga katanungan sa *Talakayin*sa mga pahina 71 at 72.

*Paglalagom*

1. ​Hatiin sa tatlo ang klase. Bigyan ang bawat pangkat ng activity card kung saan nakasulat ang kanilang gagawin.
   1. *Unang pangkat* – Gawin ang gawain A sa Palalimin sa mga pahina 72 at 73. Isulat ang inyong mga sagot sa manila paper. Pumili ng dalawang miyembro na mag-uulat ng inyong gawa sa harap ng klase.
   2. *Ikalawang pangkat* – Gawin ang gawain B sa Palalimin sa pahina 73. Isulat ang inyong sagot sa manila paper. Pumili ng dalawang miyembro na mag-uulat ng inyong gawa sa harap ng klase.
   3. *Ikatlong pangkat* – Gawin ang gawain C sa Palalimin sa pahina 74. Pumili ng ilang miyembro na magaling gumuhit at iguhit ang mga larawan ayon sa pagkakasunod-sunod ng mga pangyayari sa kuwento. Ang ibang miyembro ng pangkat ang siyang magkukuwento gamit ang larawang ginuhit ng mga kasama.
2. Tawagin ang mga kinatawan ng bawat pangkat para ipakita sa klase ang kanilang mga gawa.
3. Magbigay ng karagdagang impormasyon at komento sa mga ipinakita ng mga mag-aaral.

***Ikalawang Araw***

*Balik-aral*

1. *​*Tumawag ng ilang mag-aaral para isalaysay muli ang kuwento gamit ang mga larawan sa pahina 74.
2. Itanong sa mga mag-aaral kung anong aral ang kanilang natutuhan sa binasang kuwento.
3. Sabihin sa mga mag-aaral na ihanda ang kanilang mga lapis at papel at isulat nang may wastong baybay ang mga salita na iyong ididikta. Maaaring gamitin ang mga salitang ​nabanggit sa aralin kahapon.

*Pag-uugnay*

1. Sabihin sa mga mag-aaral na panonoorin nila ang dalawang kamag-aral na maglalaro ng *Pinoy Henyo*. Bago dumating ang araw ng pagsasagawa ng larong ito, pumili na ng dalawang mag-aaral na maglalaro at sanayin sila bago iharap sa klase.
2. Ipaalala sa mga mag-aaral ang tamang gawi kapag nanonood ng larong ito. Sabihin din na suriin nila kung paano ginagawa ang larong ito upang manalo.
3. Pangunahan ang pagsasagawa ng laro. Siguraduhing may mga naihandang salita na gagamitin sa laro.
4. Pagkatapos ng laro, tumawag ng mga mag-aaral at itanong kung ano ang mga napansin nila sa mga tanong at sagot ng dalawang manlalaro.
5. Talakayin ang aralin sa pamamagitan ng pagsusuri sa nakasaad sa *Alamin*sa pahina 75. Pag-aralan din ang mga ibinigay na halimbawa ng klasipikasyon sa pahina 76.
6. Pasagutan nang pasalita ang gawain sa *Kaya Mo Ito*sa pahina 76.

*Paglalagom*

1. ​​Magbigay ng dagdag na paliwanag tungkol sa klasipikasyon. Ipabasa nang malakas ang nakasaad sa*Tandaan* sa pahina 76.
2. Pasagutan ang gawain sa *Gawin Mo* sa pahina 77. Iwasto ang mga sagot.
3. Tayain ang natutuhan ng mga mag-aaral sa pamamagitan ng pagsagot nila sa gawain sa mga *Magsanay Pa* sa pahina 78.
4. Ipagawa ang pagsasanay sa *Pagsulat at Pagbaybay* sa pahina 79.
5. Ipaalala ang tamang pagsulat ng malaki at maliit na letra.
6. Ipagawa, bilang takdang gawain, ang nasa*Gamitin* sa pahina 80.